V. Veteška, podpredseda NR SR: (2005-06-30):
Pán Blajsko, nech sa páči. A. Blajsko, poslanec: Vážený pán predsedajúci, kolegyne, kolegovia, pán minister, návrh koncepcie bol vypracovaný v súlade s uznesením vlády Slovenskej republiky č. 1361 z 2. 12. 2004 k zabezpečeniu prepravy vo verejnom záujme v rokoch 2004 a 2005. Vcelku možno kladne hodnotiť, že sa vláda zaoberala koncepčnými otázkami osobnej autobusovej a železničnej dopravy, i keď sa koncepcia zameriava predovšetkým na financovanie výkonov vo verejnom záujme. Pokiaľ ide o koncepčné otázky osobnej autobusovej a železničnej dopravy, sme toho názoru, že tieto by mali byť previazané na dopravnú politiku štátu, resp. vychádzať z takéhoto dokumentu alebo byť v súlade s ním. Nie je jasné, aké väzby sú na dopravnú politiku štátu, či takéhoto dokumentu, či vôbec takýto dokument je aj schválený. Koncepcia sa má realizovať a touto koncepciou sa má realizovať aj presun zodpovednosti za výkony vo verejnom záujme na regionálnu samosprávu, čiže vyššie územné celky, čím by sa vytvoril systém úplnej zodpovednosti vyšších územných celkov tak za výkony vo verejnom záujme, tak na úseku autobusovej dopravy, ktorá prešla na vyššie územné celky od 1. 1. 2005, ako aj na úseku regionálnej železničnej dopravy. Systémovo by bolo možné súhlasiť s tým, že verejná osobná doprava regionálneho významu sa presunie do zodpovednosti vyšších územných celkov. Pre takéto riešenie je však potrebné vytvoriť podmienky v oblasti jej financovania. Koncepcia počíta s tým, že v prvých dvoch rokoch po presune v roku 2007 a 2008 sa financovanie bude zabezpečovať formou preneseného výkonu štátnej správy zo štátneho rozpočtu, od roku 2009 v samosprávnej pôsobnosti vyšších územných celkov v ich priamej finančnej zodpovednosti. Podľa informácií a poznatkov z financovania výkonov vo verejnom záujme v železničnej doprave možno predpokladať závažné problémy vo financovaní tejto časti verejnej osobnej dopravy predovšetkým z týchto hľadísk: V prvom rade ide o to, že základňou na presun prostriedkov na regionálnu osobnú železničnej dopravu majú byť vyčlenené prostriedky na zabezpečenie výkonov vo verejnom záujme v rozpočte ministerstva dopravy, pôšt a telekomunikácií, čiže nepredpokladajú sa zvýšené finančné nároky na podporu verejných služieb. Druhým problém je, ako budú vyššie územné celky pripravené od roku 2009 niesť plnú finančnú zodpovednosť za poskytovanie verejných služieb v regionálnej železničnej doprave v rámci svojej samosprávnej pôsobnosti. Ekonomická pripravenosť vyšších územných celkov niesť túto plnú zodpovednosť by si podľa nášho názoru vyžadovala oveľa hlbšiu analýzu, a to aj v nadväznosti na predpokladané plány dopravnej obslužnosti jednotlivých samosprávnych krajov. Vzhľadom na problémy s decentralizáciou financovania na samosprávu skôr by sme sa prihovárali za financovanie formou preneseného výkonu štátnej správy počas dlhšieho časového obdobia, teda nielen roky, ako je uvedené v koncepcii, 2007 a 2008. V súvislosti s financovaním prevádzky osobnej železničnej dopravy by sa žiadalo presne vymedziť zdroje financovania. Bez tohto vymedzenia zdrojov financovania sa môže totižto aj stať, že pri nedostatočnom zabezpečení finančných zdrojov nebude možné prevádzkovať osobnú železničnú dopravy z úrovne vyšších územných celkov. Presunom kompetencie na vyššie územné celky spojenej so zabezpečovaním prevádzky dopravy na dráhe súvisí aj otázka transformácie štátneho majetku dopravnej cesty regionálnej dráhy do majetku samosprávnych krajov. Sme toho názoru, že zo systémového hľadiska by sa mala táto otázka takisto komplexnejšie posúdiť. Za závažné otázky aj vo vzťahoch k financovaniu regionálnej železničnej dopravy považujeme jasné definovanie hranice medzi diaľkovou a regionálnou dopravou, ako aj spôsob prerozdelenia tej ročnej úhrady preukázateľnej straty z výkonov vo verejnom záujme z úrovne ministerstva dopravy, pôšt a telekomunikácií na jednotlivé vyššie územné celky. Ďakujem za pozornosť.